《拟古七十首 其三十二 支道人遁赞佛》
明代·王世贞

群象倡明茂，四气适清和。凌晨将投礼，首宿事奢摩。

闪若太阳来，朗耀周九阿。诸天从帝释，旌拂纷婀娜。

修罗戢怨刃，波旬解障魔。馥郁旃檀树，彪炳珊瑚柯。

醍醐酿甘露，徐挟神飙过。千叶青芙蓉，一一凌紫波。

流铃相间发，宝座郁嵯峨。上有慈悲父，金顶秀青螺。

端严八十相，妙好一何多。微吐柔细音，雍如鸣凤歌。

惠泽彻无间，哀响遍婆娑。密迹中踊跃，大士亦隗俄。

独解舍利子，回心乾闼婆。灵花散优钵，智果结庵罗。

法鼓撞震方，慧灯导恒河。方广距由旬，成违仅刹那。

冥心归真谛，毋使叹蹉跎。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。